PRÍHOVOR MO SR ING. PETRA GAJDOŠA

***“Vojnový krvavý dážď postupne začal prenikať aj do trhlín vo vnútri človeka mimo vojnových zákopov, aby tam zamrzol a popri narušených sociálnych základoch roztrhal aj morálne základy dediny, budované a potvrdzované životom mnohých predchádzajúcich generácií.”***

**Vážení vojnoví veteráni,**

**vážený pán predseda Výboru Národnej rady SR pre obranu a bezpečnosť,**

**vážení predstavitelia diplomatického zboru,**

**dámy a páni,**

**ctení hostia,**

dovolil som si začať krátkym úryvkom vystihujúcim azda najznámejšie slovenské dielo o 1. svetovej vojne. Milo Urban v románe Živý bič veľmi autenticky opísal krutosť a zvrátenosť vojny v jej najhlbšej podstate. A kto by čo i len náznakom pochyboval o tom, že ako kyselina rozožerie úplne všetko od základov, odporúčam mu prostredníctvom tejto knihy nahliadnuť do životov jednoduchých dedinčanov, ktorí jej trpkosť okúsili a navždy ňou zostali poznačení.

Prečo to spomínam? Žiaľ, priami svedkovia 1. svetovej vojny už nie sú medzi nami a niekedy sa zdá, akoby sme my ľudia mali s odstupom času tendenciu bagatelizovať to, čo sa nás už priamo netýka. Veď ako inak si môžeme vysvetliť, že po Veľkej vojne sa nepoučiteľné národy opäť nedokázali dohodnúť a vypukol ďalší ešte ničivejší konflikt opäť svetových rozmerov. A ak by sme dnes, 100 rokov od skončenia 1. svetovej vojny tvrdili, že toto sa už zopakovať nemôže, bola by to z našej strany obrovská trúfalosť. Veď sotva dokážeme vzdať patričnú úctu staručkým veteránom a už svet plodí státisíce tých novodobých – na celom svete. Konflikty v Afganistane, v Iraku, na Blízkom Východe a v mnohých ďalších krajinách sú dôkazom toho, že mier nie je samozrejmosťou a nie každý národ má to šťastie ako my, že naše deti a vnúčatá poznajú vojnu už iba z učebníc dejepisu, filmov, alebo v tom horšom prípade z videohier.

Zlo plodí iba ďalšie zlo. A ak si niekto myslí, že ak na to mladú generáciu dostatočne neupozorníme, ak nedáme dôraz na to, že mier a sloboda nie sú samozrejmosťou, môže sa svet ešte škaredo popáliť. A o následkoch prípadného globálneho konfliktu, v dobe, kedy rinčanie zbraní na frontoch môžu vystriedať účinky jadrových, biologických, či chemických zbraní netreba vlastne ani hovoriť…

Som preto veľmi rád, že sme sa tu dnes opäť stretli, aby sme  svojou účasťou potvrdili, že skutočne NEZABÚDAME. A aby sme spoločne vzdali hold tým, ktorí položili svoje životy v boji za mier a slobodu. A zároveň vzdali úctu každému jednému vojnovému veteránovi, ktorý kedy okúsil vojnové besnenie bez istoty návratu k svojim blízkym. Verím, že tisícky červených makov, ktoré sú symbolom vojnových veteránov, prinútia k zamysleniu nad tým, že 11. 11. 1918 o 11. hodine a 11. minúte sa skončila nezmyselná Veľká vojna, ktorá nenávratne zasiahla osudy aj ich predkov.

Česť pamiatke všetkým hrdinom a vojnovým veteránom, ktorí bojovali aj za náš život v pokoji a v mieri.

**Ďakujem!**